Je Eraz de Brene, sires de Rameru, fais savoir a touz ceus qui verront ces letres que Robelins, notre bailliz de Bangniaus, a reconeu par devant nos que il a retenu a moison dou celerier de l’eglise Nostre Dame de Molesmes, a sa vie, terres et cens que il avoit a Baigniaus, en tel maniere que il paera chascun an a la feste saint Remi, a Molesmes, au celerier devant dit, por ces terres et por ce cens devant dit, quatre setiers d’avoine a la mesure de Molesmes, et ces terres et ce cens il doit tenir en boen point par son serement et aquerre par tout a son pooir a bone foi. Et a la requeste Robelin devant dit, je faz seeller cez letres de mon seel. Ce fu fait en l’an de grace mille anz et IIc. et XL. IIII., el mois de janvier.